Я ўвогуле выступаю за тое, каб камерцыйныя і турыстычныя конкурсы неяк адасобіліся ад звычайных. Хай у іх будзе нейкае сваё аб’яднанне, дый называць іх трэба іначай — скажам, дзіцячы лагер-фестываль. Дзецям там вельмі добра, камфортна, весела! Яны знаходзяць сабе сяброў, адпачываюць, гуляюць — і паралельна спяваюць, займаюцца любімай справай, атрымліваюць граматы за ўдзел, за добрыя выступленні. Але наўрад ці такія святы штосьці даюць для прафесійнага росту ўдзельнікаў — больш для сацыялізацыі дзяцей, павышэння самаацэнкі кожнага з іх. І гэта таксама трэба! Але бацькі і педагогі павінны ведаць, куды яны вязуць сваіх выхаванцаў, на што могуць разлічваць, што атрымаюць. Бо калі гэта ўласна вакальны конкурс, дык там патрэбны і адпаведны рэпертуар, і добра пастаўлены голас, і артыстызм, уменне рухацца на сцэне, танцавальная пластыка і шмат чаго іншага.